Cuneiform Tablet Prague I 430
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
um-ma im-dí-DINGIR-ma a-na a-mur-DINGIR qí-bi-ma a-ḫu-qar i-li-kam-ma a-na lu-qú-tim ša šé-pí-šu ša ú-šé-ṣí-ú-ni ni-kà-sí ni-sí-ma a-na AN.NA-ki-a 9.25 GÍN.TA a-na TÚG.ḪI-tí-a 8.75 GÍN.TA iš-ku-nam ù 4 ANŠE.ḪI.A me-tù ki-ma lu-qú-tum ší-it KÙ.BABBAR 1 ma-na i-ṣa-áb-tám la ir-ší-ú-ni li-bi im-ta-ra-aṣ a-ḫi a-ta lu-qú-tí ša šé-ep a-na-lí ù lu-qú-tám ša ḫa-ḫi-im a-na KÙ.BABBAR ta-e-er-ma KÙ.BABBAR 1 ma-na i-ṣa-áb-tám li-ir-ší KÙ.BABBAR ku-nu-uk-ma iš-tí pá-nim-ma a-li-ki-im a-na-lí ù i-dí-{d}IŠKUR ṭur₄-da-a-ma ù ša-at-a-šùr iš-tí-šu-nu li-ir-de₈-ú-nim a-na-kam i-na KÁ a-bu-lim ma-áš-kà-tám KÙ.BABBAR-pí 1 GÍN ša tù-šé-ba-lá-ni lá-mur-ma li-bi le-li-a-ma lá-aḫ-du ù a-ta a-ma-kam ṭup-pí-a a-mur-ma a-li KÙ.BABBAR-pí 1 GÍN i-ba-ší-ú ša-áš-qí-il₅ ù ša li-bi₄ e-nu-be-lim KÙ.BABBAR a-dí a-a-im u₄-mì-im ib-ta-na-ṭí-il₅-kà-ma la tù-ša-áš-qal-šu a-pu-tum i-ḫi-id-ma la i-sà-na-li-kà KÙ.BABBAR lu ša li-bi-šu lu ša ba-ri-ni ša-áš-qí-il₅-ma šé-bi-lam ù KÙ.BABBAR 1 GÍN ša ba-áb-tí-a ša lá i-de₈-ú ša-áš-qí-il₅-ma KÙ.BABBAR šé-bi-lam-ma li-bi ḫa-di a-dí lu-qú-tum ša šé-ep a-šùr-DUG ù a-ḫu-wa-qar e-li-a-ni la ta-lá-kam lu-qú-tum ša šé-ep a-šùr-DUG wa-dí i-ta-ṣa-am bar-ki lu-qú-tim ša šé-ep a-šùr-DUG a-ḫu-wa-qar a-na 10 u₄-me ú-ṣí-a-am ki-ma lu-qú-tum e-ru-ba-ni a-na bu-ru-uš-ḫa-dum šé-ri-ib-ma lu-qú-tám a-na KÙ.BABBAR ta-e-er-ma tí-ib-a-ma a-tal-kam ù mì-ma té-er-tí-a ù ba-ab-tí-a i pá-ni-kà lu-za-ki-a-am ù mì-šu-um KÙ.BABBAR i-na sà-al-e tù-uš-té-né-ba-lam 2 ma-na KÙ.BABBAR a-na a-ḫu-qar a-ta-na-dí-in ù 2 ma-na KÙ.BABBAR a-na kà-ni-ìš a ša ki-ma ku-a-tí ta-áš-pur-ma KÙ.BABBAR ú-lá iš-qú-lu-šu-um 2 ma-na KÙ.BABBAR a-na-ku a-na-kam i-na ra-mì-ni-a a-dí-šu-um a-ma-kam ma-lá nam-gu₅-ra-tù-nu-ni AN.NA-kà li-dí-na-ku-ma KÙ.BABBAR-pì šé-bi₄-lam pu-šu-ke-en₆ ki-ma i-a-tí lá i-za-az